Versindaba Steve Reich Archives : Versindaba
Desmond Painter. Steve Reich, The National, en die verhouding tussen klassieke musiek en rock
Ja, ek was stillerig vir 'n week, maar ongelukkig nie omdat ek in São Paulo was nie. Ek moes my besoek op die laaste nippertjie uitstel (tot September, waarskynlik) en sedertdien is ek so besig (met persoonlike en werksadministrasie, met voorbereiding vir 'n opkomende module, met nagraadse studente…) dat ek nie by blog kon uitkom nie. Om die waarheid te sê, ek kom nie eers by lees uit nie. Ek proe-proe so aan Kundera se jongste essaybundel, Encounter, maar ek vorder maar stadig met die roman langs my bed — en met akademiese leeswerk gaan dit nog swaarder. Kom ons sê maar dis die hitte…
Op musiekfront het dinge darem heelwat beter gegaan. Ek luister soos gewoonlik onverpoos na alles en nog wat. En ons het hoeka baie lanklaas musiek gesels op hierdie webblad. My album van die jaar 2010 in die kategorie: rock was beslis The National se High Violet. En in die kategorie: klassiek? Dis 'n moeiliker een; en ek wil amper sê: The National se High Violet! Dit is ook nie so verregaande nie. Ek het vantevore al opgemerk dat The National se voorstuwende, polsende perkussie my aan Steve Reich se musiek herinner. Hierdie week vind ek uit The National beskou Reich inderdaad as 'n direkte invloed. Volgens hulle kitaarspeler, Bryce Dessner: "Our drummer Bryan Devendorf, and my brother Aaron and I are huge fans of Steve Reich. And I think the way he uses pulsing rhythms and layered textures in this piece [hy verwys hier na Reich se 'Music for 18 musicians' – DP] has been an influence on us."
Die bewondering is klaarblyklik wedersyds. In 'n onderhoud met Reich in die jongste Gramophone sê hierdie 75-jarige Amerikaanse komponis dat die ou grense tussen klassieke en rock musiek (en musikante) vir hom al hoe minder betekenis het; en noem hy The National dan as 'n spesifieke voorbeeld van 'n rockgroep wat ook 'n aanvoeling vir kontemporêre klassieke idiome het. En dit bly nie by praat nie: The National se Bryce Dessner het verlede jaar elektriese kitaar gespeel op 'n opname van een van Reich se jongste komposisies — 'n stuk "klassieke" musiek, 2 x 5, wat hy vir 'n rock-ensemble geskryf het.
En dan is einste Dessner self natuurlik ook 'n klassiek-opgeleide kitaarspeler en komponis. Hy het, in 'n soort parallelle loopbaan, al etlike klassieke komposisies vir kontemporêre ensembles gekomponeer: vir die New York Guitar Festival in 2006 byvoorbeeld "Memorial", vir kitaar, altviool en perkussie. Hy het selfs al 'n opdragwerk, "Aheym (Homeward)", vir die bekende Kronos Quartet gelewer… In die vroeë twintigste eeu het groot modernistiese komponiste soos Bartok en Stravinski hulle deur volksmusiek en jazz laat beïnvloed; waarom sou dit nou anders wees met rock?